Document ID: 32010R0169

KOMMISSIONENS FORORDNING (EU) Nr. 169/2010
af 1. marts 2010
om ændring af forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EØF) nr. 2913/92 af 12. oktober 1992 om indførelse af en EF-toldkodeks (1), særlig artikel 247, og
ud fra følgende betragtninger:
(1)
Artikel 4k til 4t i Kommissionens forordning (EØF) nr. 2454/93 (2) som ændret ved forordning (EF) 312/2009 (3) om ændring af forordning (EØF) nr. 2454/93 er det fastsat, i hvilke tilfælde økonomiske operatører, der ikke er etableret på Fællesskabets toldområde, skal registreres af den pågældende medlemsstats toldmyndighed eller udpegede myndighed. Det bør imidlertid fastsættes, at økonomiske operatører, der ikke er etableret på Fællesskabets toldområde, og som indgiver en toldangivelse for henførsel af varer under proceduren for midlertidig indførsel i Fællesskabet, ikke skal registreres med et registrerings- og identifikationsnummer for erhvervsdrivende (EORI-nummer), hvis de afslutter proceduren ved genudførsel.
(2)
Økonomiske operatører, der er etableret i en anden kontraherende part i konventionen om en fælles forsendelsesprocedure, godkendt ved Rådets afgørelse 87/415/EØF (4) end EU, og som indgiver en toldangivelse for henførsel af varer under den fælles forsendelsesprocedure, og økonomiske operatører, der er etableret i Andorra og San Marino, og som indgiver en toldangivelse for henførsel af varer under Fællesskabets forsendelsesprocedure, er allerede blevet tildelt et erhvervsidentifikationsnummer, der kan anvendes til at identificere dem. De bør derfor være fritaget for forpligtelsen til at blive registreret med EORI-nummer. Denne fritagelse bør dog kun gælde i de tilfælde, hvor de i toldangivelsen anførte data ikke anvendes som en summarisk indgangs- eller udgangsangivelse, da et EORI-nummer er vigtigt for at kunne foretage risikoanalyse i sådanne tilfælde.
(3)
Som følge af artikel 186 i forordning (EØF) nr. 2454/93 som ændret ved forordning (EF) nr. 312/2009, skal bilag 30a til forordning (EØF) nr. 2454/93 tilpasses.
(4)
For at give toldstedet i den første indgangs(luft)havn mulighed for i givet fald at kunne videresende risikoinformation til toldstedet, der er nødvendig for at kunne foretage en egnet risikoanalyse i de(n) efterfølgende (luft)havn(e), jf. artikel 184e i forordning (EØF) nr. 2454/93, bør der tilføjes et nyt datakrav og tilhørende forklarende bemærkninger i bilag 30a til forordning (EØF) nr. 2454/93.
(5)
Bilag 38 til forordning (EØF) nr. 2454/93 bør afspejle det forhold, at told i nogle bestemte tilfælde pålægges i forbindelse med de af Den Europæiske Union indgåede toldunionsaftaler.
(6)
Rådets forordning (EØF) nr. 565/80 af 4. marts 1980 om forudbetaling af eksportrestitutioner for landbrugsprodukter (5) er blevet ophævet. For tiden er der i Kommissionens forordning (EF) nr. 1741/2006 (6) fastsat betingelser for ydelse af særlige eksportrestitutioner for udbenet oksekød af voksne handyr, der er henført under toldoplagsproceduren inden udførsel. I Kommissionens forordning (EF) nr. 1731/2006 (7) er der fastsat særlige gennemførelsesbestemmelser for eksportrestitutioner for visse former for oksekødkonserves, der kræver toldtilsyn og toldkontrol under fremstilling inden udførsel. Bilag 37 og 38 til forordning (EØF) nr. 2454/93 bør ajourføres tilsvarende.
(7)
Artikel 152, stk. 1, litra a) a, i forordning (EØF) nr. 2454/93 som ændret ved forordning (EF) nr. 215/2006 (8) indfører en ordning, der indebærer, at de enhedspriser, som medlemsstaterne har meddelt, og Kommissionen har videresendt, kan anvendes til at fastlægge toldværdien af visse fordærvelige varer, der er indført i konsignation. Ordningen afløser de særlige regler for fastlæggelse af toldværdien af visse fordærvelige varer, der er fastsat i artikel 173 til 177 i forordning (EØF) nr. 2454/93. Bilag 38 til forordningen bør derfor opdateres.
(8)
Kommissionens forordning (EF) nr. 3223/94 af 21. december 1994 om gennemførelsesbestemmelser til importordningen for frugt og grøntsager (9) er blevet afløst af Kommissionens forordning (EF) nr. 1580/2007 af 21. december 2007 om gennemførelsesbestemmelser til Rådets forordning (EF) nr. 2200/96, (EF) nr. 2201/96 og (EF) nr. 1182/2007 vedrørende frugt og grøntsager (10). Denne udskiftning bør fremgå af bilag 38 til forordning (EØF) nr. 2454/93.
(9)
Kommissionens forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter (11) er blevet afløst af Kommissionens forordning (EF) nr. 612/2009 af 7. juli 2009 om fælles gennemførelsesbestemmelser for eksportrestitutioner for landbrugsprodukter (12). Rubrik 37 i bilag 38 til forordning (EØF) nr. 2454/93 bør derfor tilpasses tilsvarende.
(10)
Som følge af bestemmelserne om forenklede procedurer i forordning (EØF) nr. 2454/93 som ændret ved forordning (EF) nr. 1875/2006 (13) er det nødvendigt at tilpasse koderne for »Supplerende oplysninger« i rubrik 44 i bilag 38 til forordning (EØF) nr. 2454/93 tilsvarende.
(11)
Forordning (EØF) nr. 2913/92 som ændret ved Europa-Parlamentets og Rådets forordning (EF) nr. 648/2005 (14) fastsætter en forpligtelse til at indgive summariske indgangsangivelser, og forordning (EØF) nr. 2454/93 som ændret ved forordning (EF) nr. 1875/2006 fastsætter bestemmelser om summariske angivelser i forbindelse med midlertidig oplagring. De to angivelser bør derfor opføres på »Listen over dokumentforkortelser« i bilag 38 til forordning (EØF) nr. 2454/93.
(12)
Forordning (EØF) nr. 2454/93 bør derfor ændres.
(13)
For at sikre en gnidningsfri gennemførelse af denne forordning, er det nødvendigt at give medlemsstaterne tid til at foretage de nødvendige tilpasninger af deres computersystemer.
(14)
Foranstaltningerne i denne forordning er i overensstemmelse med udtalelse fra Toldkodeksudvalget -
VEDTAGET FØLGENDE FORORDNING:
Artikel 1
Forordning (EØF) nr. 2454/93 ændres således:
1)
Artikel 4l, stk. 3, litra a), affattes således:
»a)
han indgiver i Fællesskabet en summarisk angivelse eller en toldangivelse, som ikke udgør en af følgende:
i)
en toldangivelse, der indgives i henhold til artikel 225 til 238, eller
ii)
en toldangivelse med henblik på midlertidig indførsel, eller hvis denne procedure afsluttes ved genudførsel
iii)
en toldangivelse med henblik på den fælles forsendelsesprocedure, som indgives af en økonomisk operatør, der er etableret i en anden kontraherende part i konventionen om en fælles forsendelsesprocedure end Den Europæiske Union, hvis denne angivelse ikke også anvendes som en summarisk indgangs- eller udgangsangivelse
iv)
en toldangivelse med henblik på Fællesskabets forsendelsesprocedure for en økonomisk operatør, der er etableret i Andorra eller San Marino, hvis denne angivelse ikke også anvendes som en summarisk indgangs- eller udgangsangivelse.«
2)
Bilag 30a ændres som anført i bilag I til denne forordning.
3)
Bilag 37 ændres som anført i bilag II til denne forordning.
4)
Bilag 38 ændres som anført i bilag III til denne forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 1. juli 2010.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 1. marts 2010.

Labels: 8
3